《次韵张矩臣迪功见示建除体》
宋代·陈与义

建德我故国，归哉遄我驱。
除道得欢伯，荆棘无复余。
满怀秋月色，未觉饥肠虚。
平林过西风，为我起笙竽。
定知张公子，能共寂寞娱。
执此以赠君，意重貂襜褕。
破帽与青鞋，耐久心亦舒。
危处要进步，安处勿停车。
成亏在道德，不在功利区。
收视以为期，问君此何如。
开尊且复饮，辞费道已迂。
闭口味更长，香断窗棂疏。

作者简介：陈与义(1090-1138)，字去非，号简斋，汉族，其先祖居京兆，自曾祖陈希亮迁居洛阳，故为宋代河南洛阳人（现在属河南）。他生于宋哲宗元祐五年(1090年)，卒于南宋宋高宗绍兴八年(1138年)。北宋末，南宋初年的杰出诗人，同时也工于填词。其词存于今者虽仅十余首，却别具风格，尤近于苏东坡，语意超绝，笔力横空，疏朗明快，自然浑成，著有《简斋集》。